Verbeter jou taalvaardighede deur te lees - Solidariteit Wêreld LoopbaanSolidariteit Wêreld Loopbaan
Tuis › Artikels › Verbeter jou taalvaardighede deur te lees
Verbeter jou taalvaardighede deur te lees
Woensdag | 10 November | 2021
In 'n wêreld van TV-skerms, skootrekenaars, tablette en slimfone bestee ons almal tyd daaraan om die een program of video na die ander te kyk en baie klein brokkies inligting op 'n slag in te neem, en dit is maklik om te vergeet hoe lekker dit is om op te krul en regtig onsself in 'n goeie boek te verloor.
Volgens 'n opname wat deur die Jenkins-groep in die VSA gedoen is, lees 42% van universiteitsgegradueerdes nooit weer 'n boek nadat hulle hul studie voltooi het nie, en 33% van mense wat hulle hoërskoolloopbaan voltooi het, lees nooit weer 'n boek vir die res van hulle lewens nie.
Die samelewing se sienings en smaak ten opsigte van die lees van boeke het in die afgelope dekade baie verander, en tegnologiese innovasies gee ons vinnig, met net 'n paar klikke, aanlyn toegang tot die inligting wat ons wil hê.
Hierdie soort gedrag kortwiek nie net die behoefte om langer stukke te lees en te verteer vir persoonlike ontwikkeling of vir die uitsluitlike pret om iets te lees nie; dit het ook ons aandagspan verkort en belemmer ons taalvaardighede.
Geletterdheid gaan nie net oor lees en skryf nie, maar het ook ten doel om mense te help om die kompleksiteit van die wêreld en die lewe in die algemeen te verstaan en om die manier waarop jy dink, kommunikeer en optree te verbeter en om van jou 'n beter en slimmer mens te maak.
Watter voordele bied lees jou?
Kritiese geletterdheid en die verbetering van teksbegrip
Dit gebeur soms dat skrywers (soms sonder hulle wete) bevooroordeeld is wanneer hulle skryf en daarom kan alle artikels, boeke ens. nie noodwendig met dieselfde erns bejeën word nie. Dit kan ook gebeur dat wanneer 'n mens oor onderwerpe lees waarvan jy geen kennis dra nie, die teks soms moeilik sin maak en jy 'n stuk weer moet lees om te verstaan wat die skrywer bedoel. Hoe meer mens egter lees, hoe makliker raak dit om nuwe woorde aan te leer en jou taalvaardighede uit te brei.
Deur te lees verhoog jy ook jou aandagspan deur meer gefokus te wees op die boek wat jy lees en minder ag te slaan op wat rondom jou aangaan.
Verbeter jou woordeskat
Jy hoef nie 'n taalkundige te wees om ordentlik te kan kommunikeer nie. Daar is geen sin daarin om die manier waarop jy praat of skryf te verander net om jou vriende te beïndruk nie, maar om die korrekte woorde op die regte plek te gebruik, laat jou meer professioneel oorkom wanneer jy skryf of praat.
Lees verbeter nie net jou woordeskat nie, maar daar word ook nuwe dialekte aangeleer.
Hoe verbeter jy jou woordeskat?
Lees soveel as wat jy kan. Jy hoef nie 'n boek te lees waarmee jy tot vervelens toe worstel nie. Begin by 'n boek oor 'n onderwerp waarin jy belangstel, of verloor jouself in 'n roman wat deur jou gunstelingskrywer geskryf is. Moenie lees waar iemand jou gaan steur nie en vermy jou selfoon of die televisie terwyl jy aandag gee aan wat jy lees.
Maak aantekeninge. Wanneer jy lees, gebeur dit dikwels dat jy nuwe woorde ontdek. Skryf die woord neer. Indien jy onseker is oor die betekenis, raadpleeg 'n verklarende woordeboek wat die woord se betekenis verduidelik.
In die werkplek gebeur dit soms dat ons voor mense moet praat. Ons verduidelik nuwe konsepte, produkte en dienste aan ons kollegas. Dit beteken dat ons met gemak woorde moet kan gebruik om die regte boodskap oor te dra. Die beste raad om jou woordeskat uit te brei en om met die gebruik van nuwe woorde gemaklik te raak, is om te skryf. Begin skryf oor iets waaroor jy passievol is. Hou 'n dagboek waarin jy jou daaglikse aktiwiteite neerpen. Skryf maak nuwe woorde los en leer jou om 'n boodskap op die maklikste en beste manier oor te dra.
Kry nuwe belangstellings. Nuwe belangstellings lei dikwels daartoe dat ons nuwe woorde leer en gebruik.
Om te lees is die sleutel tot sukses. Dit verbeter nie slegs jou kommunikasievaardighede nie, maar is boonop groot pret en bied genot wat geen televisieprogram kan klop nie.
Adult Literacy: Better Reading Comprehension, How to Speed-Read, and Some Life-Changing Literature to Improve Your Life – https://www.opencolleges.edu.au/informed/adult-literacy/